«Сабиигъуэм и дуней телъыджэ»
Апхуэдэ фIэщыгъэ зиIэ Iуэхугъуэ дахэ мэкъуауэгъуэм и 1-м ще-кIуэкIащ Налшык дэт Къэрал кино- гъэлъэгъуапIэм. КъБР-м ЛэжьыгъэмкIэ, цIыхухэр IэнатIэкIэ къызэгъэпэщынымрэ социальнэ дэIэпыкъуныгъэмкIэ и министерствэм, абы къалащхьэм щиIэ IэнатIэм, Налшык къалэ администрацэм къызэрагъэпэща а Iуэхугъуэ дахэр хуэгъэпсауэ щытащ Сабийхэр хъумэным и дунейпсо махуэм.
ГуфIэгъуэ зэхуэсым ирагъэблэгъащ гъащIэм щытыкIэ гугъум иригъэува бынунагъуэхэм, сабий куэд щапIхэм ящыщщ цIыкIу 500-м щIигъу. Абыхэм папщIэ къызэрагъэпэща концертышхуэм хэтащ КъБР-м и артист цIэрыIуэхэр, республикэм и къалэхэм, къуажэхэм къикIа ныбжьыщIэ творческэ гупхэр. Абыхэм ягъэзэщIащ сабиигъуэ насыпыфIэм, унагъуэм, мамырыгъэм ятеухуа уэрэдхэр, къафэ зэмылIэужьыгъуэхэр.
Абы къыкIэлъыкIуэу киногъэлъэгъуапIэм и щIыхьэпIэм деж щекIуэкIащ сабийхэм асфальтым тращIыхь сурэт цIыкIухэм я зэпеуэ. Махуэшхуэм къыхузэрагъэпэща гъэлъэгъуэныгъэри хуабжьу удэзыхьэхт. Абы щыплъагъурт сабий IэпщIэлъапщIэхэм я Iэдакъэм къыщIэкIа хьэпшып зэмылIэужьыгъуэхэр, сурэтхэр, пхъэм, цым къахэщIыкIа нэгъуэщI IэрыщIхэри.
Махуэшхуэм и кIэухыу абы къекIуэлIа сабий сабийхэм къызэгъэпэщакIуэхэр яхуэупсащ IэфIыкIэхэмкIэ, псыIэфIи ирагъэфащ. Абы и ужькIэ псоми зэгъусэу уафэм яутIыпщащ шар гъэпща зэмыфэгъухэр, «Ура-а-а!»-р зы жьэу зэдыжаIэу.
Сабийхэм я гур фIы зыщIахэм, абыхэм я псэм дэрэжэгъуэ езыгъэгъуэтахэм фIыщIэ хуащIащ адэ-анэхэм.
